AFRIKAANSE OPSOMMING: Die RoboCup bied ’n navorsingsplatvorm om robotika en multi-robot samewerking in ’n dinamiese omgewing te bevorder. Hierdie projek bou voort op werk wat reeds gedoen is om ’n navorsingsplatvorm vir multi-robot samewerking aan die Universiteit van Stellenbosch te ontwikkel. Hierdie tesis beskryf die ontwikkeling van ’n aktiewe balhanteringsstelsel vir ’n robot in die RoboCup Klein Liga (KL). Dit is bereik deur voort te bou op die werk wat in vorige projekte gedoen is. Die hardeware vir die skopper- en dribbelmeganismes is geïmplementeer en getoets om hulle vermoëns te karakteriseer. Die skopper is gekenmerk deur die spoed waarteen ’n bal geskop word en die dribbler vir optimale beheer oor ’n bal. Meer akkurate beweging was nodig en die PID-beheerders vir translasie- en rotasiebeweging in die robot is verbeter. Die resultate van die toetse toon ’n verbetering in reguitlynbeweging in vergelyking met dié van die vorige beheerders. Dribbelbeheersensors is in die robot geïmplementeer vir suksesvolle dribbelbeweging deur die robot. Gevolglik is daar ’n aansienlike verbetering in die dribbelvermoë van die robot wanneer hierdie sensors gebruik word. Hierdie dribbelvermoë is vergelyk met die dribbelvermoë wanneer die robot geen terugvoer van die sensors ontvang nie. Laastens is ’n voorgestelde algoritme vir die robot om ’n geboë trajek te volg, getoets. Dit is bereik deur die translasie- en die rotasiebeweging van die robot te kombineer. Hierdie algoritme het die vermoë van die robot om ’n geboë baan te laat volg deur gebruik te maak van die verbeterde translasie- en rotasiebeheerders.